## Rješenje Ustavnog suda Republike Hrvatske broj U-VIIA-2325/2005 od 27. svibnja 2005.

### NN 66/2005 (30.5.2005.), Rješenje Ustavnog suda Republike Hrvatske broj U-VIIA-2325/2005 od 27. svibnja 2005.

# USTAVNI SUD REPUBLIKE HRVATSKE

**1323**

Ustavni sud Republike Hrvatske, u I. Vijeću za
rješavanje izbornih sporova, u sastavu sudac Nevenka Šernhorst, predsjednik Vijeća, te suci Agata Račan i Milan Vuković, članovi Vijeća, rješavajući u izbornom sporu o
žalbi za zaštitu izbornog prava Mladena Križanića iz Vukovine, kandidata liste Hrvatske seljačke stranke, na
sjednici Vijeća održanoj 27. svibnja 2005. godine, jednoglasno je donio
sljedeće

## RJEŠENJE

I. Odbacuje se žalba Mladena Križanića
iz Vukovine, kandidata s liste Hrvatske seljačke
stranke, zbog nenadležnosti.

II. Ovo rješenje objavit će se u »Narodnim
novinama«.

```
Obrazloženje
```

```

```

1. Žalbom za zaštitu izbornog prava, Mladen Križanić iz Vukovine osporava rješenje
Gradskoga izbornog povjerenstva Grada Velike Gorice, klasa: 013-05/2005-01/64, urbroj: 238-33-03-2005-6 od 18. svibnja 2005. godine, kojim
je odbijen njegov prigovor podnesen zbog nepravilnosti u postupku izbora za
članove vijeća Mjesnog odbora Vukovina, kao
neosnovan.

Ustavni sud Republike Hrvatske nije nadležan za
rješavanje žalbi podnesenih u vezi s izborima za članove mjesnih odbora.

2. Prema odredbama članka 57. Zakona o lokalnoj
i područnoj (regionalnoj) samoupravi (»Narodne novine«, broj 33/01) mjesni
odbor osniva se statutom jedinice lokalne samouprave kao oblik neposrednog
sudjelovanja građana u odlučivanju o lokalnim poslovima od neposrednog i
svakodnevnog utjecaja na život i rad građana.

Člankom 61. navedenog zakona, tijela mjesnog
odbora su vijeće mjesnog odbora i predsjednik vijeća mjesnog odbora. Vijeće
mjesnog odbora biraju građani s područja mjesnog odbora koji imaju biračko
pravo neposredno i tajnim glasovanjem, a na postupak izbora shodno se
primjenjuju odredbe zakona kojim se uređuje izbor članova predstavničkih tijela
jedinica lokalne samouprave.

3. Prema članku 128. alineje 9. Ustava Ustavni
sud nadzire ustav­nost i zakonitost izbora i državnog
referenduma i rješava izborne sporove koji nisu u djelokrugu sudova. Dakle,
nadležnost Ustavnog suda propisana je Ustavom i odredbama Ustavnog zakona o
Ustav­nom sudu Republike Hrvatske (»Narodne novine«,
broj 99/99., 29/02. i 49/02. – pročišćeni tekst), prema čijim odredbama Ustavni
sud nije nadležan pružati ustavnosudsku zaštitu u postupku izbora za članove
vijeća mjesnog odbora.

Slijedom navedenog Ustavni sud napominje da se
odredbe Zakona o lokalnim izborima shodno primjenjuju na postupak izbora za
članove vijeća mjesnih odbora a ne na ustavnosudsku zaštitu.

4. Prema odredbi članka 32. Ustavnog zakona o
Ustavnom sudu Republike Hrvatske, Ustavni sud će, između ostaloga, odbaciti pod­nesak ako nije nadležan za odlučivanje.

Slijedom svega iznijetoga, a po utvrđenju
nenadležnosti za postupanje u konkretnom slučaju, na temelju odredbe članka 32.
u vezi s odredbom članka 91. Ustavnog zakona o Ustavnom sudu Republike
Hrvatske, riješeno je kao u izreci.

5. Rješenje o objavi temelji se na odredbi
članka 29. stavka 1. Ustavnog zakona o Ustavnom sudu Republike Hrvatske.

Broj: U-VIIA-2325/2005

Zagreb, 27. svibnja 2005.

USTAVNI SUD REPUBLIKE HRVATSKE

Predsjednik Vijeća

**mr****. sc. Nevenka Šernhorst**, v. r.

Rješenje, NN 66/2005-1323